b'\n_START_ARTICLE_\nNiujorko vie\xc5\xa1oji biblioteka\n_START_PARAGRAPH_\nNiujorko vie\xc5\xa1oji biblioteka  (angl. The New York Public Library, santrumpa NYPL) \xe2\x80\x93 viena did\xc5\xbeiausi\xc5\xb3 JAV ir pasaulio bibliotek\xc5\xb3, lankytojus aptarnauja Niujorko mieste \xc4\xafkurdintuose 88 padaliniuose. Tai pelno nesiekianti organizacija, finansuojama tiek valstyb\xc4\x97s, tiek ir fizini\xc5\xb3 bei juridini\xc5\xb3 asmen\xc5\xb3. Fondus sudaro 51 mln. saugom\xc5\xb3 vienet\xc5\xb3, tame tarpe 14 mln. knyg\xc5\xb3. Nuo 2012 m. dal\xc4\xaf savo digitalizuot\xc5\xb3 rinkini\xc5\xb3 biblioteka pateikia internete.\n_START_SECTION_\nIstorija\n_START_PARAGRAPH_\nXIX a. pab. Niujorke jau veik\xc4\x97 dvi vie\xc5\xa1osios bibliotekos: 1849 m. \xc4\xafkurta Astor Library (knyg\xc5\xb3 \xc4\xaf namus nei\xc5\xa1duodavo) ir Lenox Library, \xc5\xa1iuo metu labiau \xc5\xbeinoma kaip meno muziejus Frick Collection. 1886 m. Niujorko meras ir kandidatas \xc4\xaf valstyb\xc4\x97s prezidentus Samuelis D\xc5\xbeonas Tildenas dal\xc4\xaf savo palikimo (apie 2,4 milijonus doleri\xc5\xb3) paskyr\xc4\x97 b\xc5\xabsimai miesto bibliotekai steigti. Kitu mecenatu tapo niujorkietis verslininkas Robrtas Uotsas. 1892 m. Astor Library ir Lenox Library susid\xc5\xabr\xc4\x97 su finansiniais sunkumais ir Niujorko advokatas D\xc5\xbeonas Bigelou pasi\xc5\xabl\xc4\x97 sujungti auk\xc5\xa1\xc4\x8diau pamin\xc4\x97tas bibliotekas su abiej\xc5\xb3 mecenat\xc5\xb3 l\xc4\x97\xc5\xa1omis. 1895 m. gegu\xc5\xbe\xc4\x97s 23 d. atsirad\xc4\x99s privatus fondas buvo pavadintas Niujorko vie\xc5\xa1\xc4\x85ja biblioteka.  _NEWLINE_1901 m. ji apsijung\xc4\x97 su New York Free Circulating Library. Filantropas Endriu Karnegi paskyr\xc4\x97 5,2 milijonus dolerius filialams steigti, su s\xc4\x85lyga, kad juos finansi\xc5\xa1kai i\xc5\xa1laikys miestas. 1911 m. gegu\xc5\xbe\xc4\x97s 23 d. atidaryti Centriniai r\xc5\xabmai, j\xc5\xb3 \xc4\xaf\xc4\x97jim\xc4\x85 papuo\xc5\xa1\xc4\x97 skulptoriaus Edvardo Klarko Potterio sukurti li\xc5\xabtai. Prad\xc5\xbeioje skulpt\xc5\xabros pavadintos Leo Astor ir Leo Lenox, taip primenant bibliotekos i\xc5\xa1takas, o 1930 m. miesto meras juos oficialiai pervadino \xc4\xaf Kantryb\xc4\x99 ir Tvirtum\xc4\x85. B\xc5\xabtent \xc5\xa1ios savyb\xc4\x97s, krik\xc5\xa1tat\xc4\x97vio nuomone, tur\xc4\x97jo pad\xc4\x97ti niujorkie\xc4\x8diams \xc4\xaf veikti Pasaulin\xc4\x97s ekonomin\xc4\x97s kriz\xc4\x97s poveik\xc4\xaf. Vardai prigijo ir dabar li\xc5\xabt\xc5\xb3 povyzos tapo bibliotekos simboliu._NEWLINE_Pagrindin\xc4\x97 skaitykla \xc4\xafsik\xc5\xabrusi did\xc5\xbeiul\xc4\x97je sal\xc4\x97je (23,8 m X 90,5 m), patalp\xc5\xb3 auk\xc5\xa1tis taip pat \xc4\xafsp\xc5\xabdingas ir siekia 15,8 m. Knyg\xc5\xb3 eil\xc4\x97s apima pirmojo auk\xc5\xa1to sienas, taip pat sustatytos stela\xc5\xbeuose balkone. Auk\xc5\xa1ti langai ir masyvios liustros skleid\xc5\xbeia reikiam\xc4\x85 \xc5\xa1vies\xc4\x85, skaityklos lankytojams paruo\xc5\xa1tos patogios k\xc4\x97d\xc4\x97s ir tvirti stalai su papildomomis lempomis. Jau dabartiniais laikais \xc4\xafrengtos internetin\xc4\x97s prieigos ir atskiros vietos noutbukams prisijungti, o garsiems mokslininkams ir profesoriams atidarytos atskiros skaityklos.  _NEWLINE_XX a. a\xc5\xa1tuntame de\xc5\xa1imtmetyje biblioteka \xc4\xafgavo nauj\xc4\x85 knyg\xc5\xb3 saugykl\xc4\x85, su 12 000 m\xc2\xb2 ploto sand\xc4\x97liavimo patalpomis. Prie\xc5\xa1 j\xc4\x85 pastatant, buvo nupirktas gretimas Brianto parkas, med\xc5\xbeiai buvo i\xc5\xa1kasti ir tame plote \xc4\xafrengtas po\xc5\xbeeminis pastatas knygoms saugoti, o jo vir\xc5\xa1uje v\xc4\x97l atsodintas visuomenei skirtas parkas.\n_START_SECTION_\nRy\xc5\xa1iai su Lietuva\n_START_PARAGRAPH_\nBibliotekos pastate Amerikos aveniu ir Keturiasde\xc5\xa1imt antrosios gatv\xc4\x97s sankry\xc5\xbeoje vestibiulio marmurin\xc4\x97se grindyse \xc4\xafkomponuota plok\xc5\xa1t\xc4\x97 \xe2\x80\x9eMartino Radtk\xc4\x97s (1883\xe2\x80\x931973) atminimui.\xe2\x80\x9c ir  u\xc5\xbera\xc5\xa1u angl\xc5\xb3 kalba: \xe2\x80\x9eA\xc5\xa1 tur\xc4\x97jau ma\xc5\xbeai galimybi\xc5\xb3 lavintis, kai buvau jaunuolis Lietuvoje, ir esu labai skolingas Niujorko vie\xc5\xa1ajai bibliotekai u\xc5\xbe galimyb\xc4\x99 lavintis. Atsid\xc4\x97kodamas palieku bibliotekai savo turt\xc4\x85 trok\xc5\xa1damas, kad jis b\xc5\xabt\xc5\xb3 panaudotas sudaryti kitiems toki\xc4\x85 pat galimyb\xc4\x99.\xe2\x80\x9c_NEWLINE_\xc5\xa0iluti\xc5\xa1kis M.Radtk\xc4\x97 \xc4\xaf Amerik\xc4\x85 atvyko 1913 m. kaip menkai i\xc5\xa1silavin\xc4\x99s emigrantas. Niujorko vie\xc5\xa1osios bibliotekos skaityklose jis mok\xc4\x97si angl\xc5\xb3 kalbos ir skait\xc4\x97 populiarius ekonomikos \xc5\xbeurnalus. I\xc5\xa1 savo sodo darbininko algos pirko vertybinius popierius, kurie po Pasaulin\xc4\x97s ekonomikos kriz\xc4\x97s tapo bever\xc4\x8diais. Tai M.Radk\xc4\x97s nesutrikd\xc4\x97 ir jis v\xc4\x97l u\xc5\xbedarb\xc4\xaf investavo \xc4\xaf akcijas, kol, galiausiai, nereg\xc4\x97tai praturt\xc4\x97jo. Prie\xc5\xa1 mirt\xc4\xaf savo testamentu broliui ir seseriai paskyr\xc4\x97 po 10 000, o vertingas \xc5\xbeinias suteikusiai Bibliotekai \xe2\x80\x93 368 000 JAV doleri\xc5\xb3. _NEWLINE_2016 m. spalio 7 d. buvo atidaryta Balzeko lietuvi\xc5\xb3 kult\xc5\xabros muziejaus parengta paroda apie Antrojo pasaulinio karo pab\xc4\x97g\xc4\x97li\xc5\xb3 stovyklas Vokietijoje. Atidarymo metu Bibliotekos prezidentas Tony Marx pa\xc5\xbeym\xc4\x97jo, kad Niujorko vie\xc5\xa1ojoje bibliotekoje sukaupta daugyb\xc4\x97 knyg\xc5\xb3, susijusi\xc5\xb3 su Baltijos \xc5\xa1ali\xc5\xb3 istorija, kult\xc5\xabra, ekonomika ir geografija. Visos jos yra prieinamos skaitytojams.   _NEWLINE_Fonduose saugomos ne tik lituanistikai svarbios knygos, bet ir \xc5\xbeem\xc4\x97lapiai, paveikslai pvz.: dailininko Romo Viesulo k\xc5\xabryba.'